L’objectiu és facilitar i simplificar els tràmits de constitució de determinades formes jurídiques. En concret, el punt PAE permet realitzar, per mitjans telemàtics, els tràmits de constitució i la posada en marxa de les formes jurídiques següents: Societats de Responsabilitat Limitada (SL), Societat Limitada Nova Empresa (SLNE), Treballador Autònom, Emprenedor/a de responsabilitat limitada, Societats Civils i Comunitats de Béns. Més de la meitat de les activitats empresarials que s’inicien a Catalunya són d’aquest tipus. Per altres formes jurídiques, com ara Cooperatives o Laborals, cal seguir els tràmits reglamentaris en cada cas.
La tramitació es porta a terme mitjançant la complementació del Document Únic Electrònic (DUE) que inclou tota la informació per a crear i tramitar una societat. Les persones que ho desitgin també poden accedir a través d’Internet a la plataforma telemàtica a través de la xarxa CIRCE (Centro de Información y Red de Creación de Empresas) http://portal.circe.es i procedir a omplir el DUE, sempre que es disposi de Certificat Digital, sinó és obligatori adreçar-se a un Punt PAE.
Amb integració a la xarxa de Punts PAE, l’Ajuntament de Sabadell amplia els seus serveis en la línia de les recomanacions de la Directiva europea que fixa com a objectiu l’eliminació d’obstacles legals i administratius per incrementar l’activitat empresarial. De fet, l’Oficina d’Atenció a l’Empresa i l’Autònom de Sabadell és un model de referència català per la reducció i supressió de càrregues administratives a les empreses. El Govern de la Generalitat durant 2013 li va atorgar una menció especial com a millor Pràctica de les Administracions Públiques Catalanes.